Երբ մեր ընթերցողներուն հետ կը բաժնենք ի յիշատակ ցեղասպանութեան դարադարձի պատրաստուած սոյն օրացոյցը, մեր մեծագոյն բաղձանքն է տեսնել առերեսում մը՝ այս աշխարհագրութեան մէջ տեղի ունեցած ջարդերու եւ ցեղասպանութիւններու նկատմամբ՝ սկսեալ հայոց դէմ կատարուածէն: Կը յուսանք ու կը մաղթենք, որ Ցեղասպանութեան դարադարձը սկիզբը ըլլայ նոր շրջանի մը, ուր ժողովուրդներ ապրին խաղաղութեամբ, իրարահաւասար, ազատ եւ եղբայրաբար: